Lissa Mathiasen (S), 1999-04-21:
Ja, nu er det jo mig bekendt noget, som Dansk Tipstjeneste har funderet lidt over om de eventuelt kunne forestille sig at udvide deres spilleområde med, men i og med det ikke er noget, der på nogen måde har ligget et konkret forslag fremme om, i og med det ikke er noget, der på nogen måde har været inde på vores bord, jamen så giver det sig selv, at så er det heller ikke noget, vi har været inde og tage stilling til.
Men jeg vil godt sige, at det er afgørende for Socialdemokratiet, at der kommer mere orden og mere system i det her.
Det, som jeg i hvert fald synes er krænkende, er at se, at der tilsyneladende er nogle, som under dække af, skal vi sige pæne, hæderlige klubber m.v., rent faktisk foretager sig noget, som ikke kan tåle at se dagens lys, og derfor er jeg lidt optaget af, at vi får fat i det.
Men jeg synes samtidig også, vi skylder de andre - nu nævnte jeg spillekasinoerne - at vi også af hensyn til den sammenhæng, der er, for det kan ikke nytte noget, vi kun går ind og regulerer ét sted, bør kigge på det i forhold til spillekasinoerne, og jeg synes også, vi er nødt til at kigge på det i forhold til de tivolitilladelser.
Det, der foregår, og som hr. Bendt Bendtsen spørger om, foregår faktisk rundt om på gadehjørnerne.
Mit eget personlige bud: Jeg synes ikke, vi har brug for at se flere spillemaskiner rundt om på gadehjørnerne, tværtimod.
Vi er i Socialdemokratiet helt enige med forslagsstilleren i, at der er, og i den grad, behov for en øget kontrol med de private spilleklubber.
Men jeg er også nødt til at sige, at vi samtidig også er enige med justitsministeren i, at der er behov for at se hele spilleområdet som en helhed.
Vi har faktisk i den sidste halve snes år haft et ønske
om ikke blot at få set på spilleklubberne
, men har netop også ment, at vi burde tage de her ting op i en større sammenhæng, og det vil sige at gå ind og få justeret, ændret eller ryddet op, hvor det var nødvendigt, og også samtidig få sikret, at der var harmoni de forskellige områder imellem.
Og set i forhold til det har vi været meget godt tilfredse med, at Forlystelsesudvalget blev nedsat.
Men når vi netop er så optaget af sammenhængen, ja, så er det jo, fordi de her ting ikke kan ses uafhængigt af hinanden.
Det kan godt være, at der er områder - og det er vi faktisk meget enige i - hvor der er behov for en yderligere kontrol, men vi kan ikke se de her ting uden alligevel at kigge på sammenhængene.
Ser vi f.eks. på vores spillekasinoer: de er totalt regulerede i forhold til spillemaskiner.
Noget andet er spillemaskiner, der opstilles på baggrund af en tivolitilladelse; et fænomen, som igennem de senere år har grebet meget om sig.
Kravet for at få en sådan tivolitilladelse er blot, at man skal kunne præstere en kørende forretning, det vil sige en karrusel eller lignende, så kan man få lov til at opstille spillemaskiner.
Når jeg siger de her ting, er det selvfølgelig ikke, fordi vi på nogen måde er ude på at komme efter de sportsklubber eller andre, der modtager nogle penge i forhold til spilleklubberne, men omvendt så generer det os, at der er nogle, der nærmest kommer til at agere som dække, skjold for, hvad der i øvrigt foregår.
Det synes vi egentlig ikke der er nogen af vores klubber der fortjener.
Men set i lyset af at vi godt vil have de her ting sat ind i en større sammenhæng, ja, så betyder det altså også, at jeg ikke synes, det er rigtigt i dag at gå ind i en større fordybning i forhold til de konkrete forslag, der ligger her
Man kunne måske forestille sig, at der også var relevante ting, som der burde stilles krav om, som der ikke er med i det her forslag.
Jeg har tit haft et ønske om, at vi f.eks. fik lidt mere åbenhed omkring de regnskaber, der lå i vores spilleklubber.
Så Socialdemokratiets konklusion i forhold til det foreliggende forslag er, at vi har meget stor sympati for at få taget fat omkring vores private spilleklubber, men også generelt omkring de her problemer, men vi finder det mest hensigtsmæssigt, at vi afventer det udvalgsarbejde, som vi nu har hørt er færdigt i maj måned, som er igangsat under finansministeren.
Og så vil jeg godt benytte lejligheden til allerede nu at takke justitsministeren for invitationen til netop at få en drøftelse omkring de her problemstillinger, så snart udvalgsarbejdet er færdiggjort, og dermed ser jeg heller ikke noget problem i allerede i næste samling at kunne lægge op til, at vi også på en ordentlig, men til gengæld gennemarbejdet måde, kan tage fat i hele det her kompleks.